**Тооно**

 «Алтаргана-2012» нааданда бэлэдхэл нютаг бүхэндэ түлэг дундаа ябажа байна. Хэн тон эрхимээр буряад арадай дуу, шүлэг, ёһо заншалаа мэдэхэб, али нютагай мэргэн харбагшад тон хёрхо нюдэтэйб, хаанахи бүхэ тон хүсэтэйб, ямар нютагай хүлэг эгээн хурдан гээшэб гэжэ элирүүлхэ саг ойртожол байна. Монгол сайхан орониие түлөөлхэ бэлигтэйшүүл Баяндун нютагта майн 26-да «Минии тоонто» гэһэн һайндэртэ элирхэнь.

Буряад Республикада эрхимүүдые шэлэн шүүжэ абалга боложо байна. Нэрэнүүд элиржэл байна. Тэдэнэй нэгэн Ивалгын районой арадай аман зохёолой «Гуламта» бүлгэмэй (хүтэлбэрилэгшэнь У. С. Цыдыпова) гэшүүд нютагай үбгэд хүгшэдһөө урданай зан заншал һурагшалжа абаад, зууха зураха гэһэн ёһо заншал харуулхаар түхеэржэ байна. Бэшүүрэй аймагай Харланай «Жаргал» бүлгэмэйхидтэй Эрхүүдэ танилсаад, Улаан-Баатарта бүри дүтөөр нүхэсөө бэлэйбди. Һаяшаг Харланай гулваа Вера Борисовна Жигжитоватай уулзаад, «Алтарганада» алгасаагүй хабаадаат, таанад мүнөө яахаяа байнабта» гэжэ асуухадамни: «Монголһоо торго, хоргой асараабди, хубсаһаяа шэнэлжэ байнабди, сонгоолнуудай ёһо заншал харуулхабди. Юу харуулхабибди – нюуса», – гээд энеэбхилээ һэн. «Түрүү һуури эзэлээшьегүй һаа, алта мүнгэнһөө сэнтэй арадайнгаа аман зохёол, дуу хүгжэм, ёһо заншалаа һэргээхэ, хүгжөөхэ хэрэгтэ хубитаяа, нэмэриеэ оруулнабди,энэмнай юунһээшье ехэ илалта гээшэ», – гээд нэмэжэ хэлээ һэн. Зүб даа, гол зорилгомнай буряад арадай түүхэ, дэбжэлтэ, уран урлаг, дуу хүгжэм, ёһо заншалаа залуу үетэндэ дамжуулха гээшэ амин шухала асуудал болоод байна.

Мүрысөөн, тэмсээн болоод, жагсаалда алхалалдаад, хэн илааб, хэн гартааб гэжэ хөөрэлдөөе гол удха болгонгүй, ямар юумэн дутуу гээшэб, ямар юумэ хүсэлдүүлхээр гээшэб, ямар ажал нэмэжэ хэхээр гээшэб гэжэ дүн гаргаха, дүй дүршэлөө хубаалдаха, шадабари мэргэжэл тухай хөөрэлдэхэ ёһотойбди гэжэ һанамаар байна. Делегациин түлөөлэгшэд бэе бэеынгээ хэһэн ажал хараха аргагүй, уран бүтээлэй үзэмжэ, бүхэ барилдаан, арадай дуунай мүрысөөн заримдаа нэгэ доро болоно, дабхасана ха юм. «Алтарганада» ерэһэн айлшад баһал хараха дуратай юумэеэ бултыень хаража үрдинэгүй. Тиимэ тула бүхы номинацинуудаар түрүүшын гурбан һуури эзэлһэн эрхимүүдэй ажал шүүжэ абаад, буулгаад интернедтэ оруулаа һаа, залуу үетэндэ сэдьхэлдээ шэнгээхэ тэжээл болохо, түүхэдэ үлэхэ һэн ааб даа.

«Алтарганада» ошоод, барилдаа хараад, дангинанарай мүрысөө харангүй үлэшэһэн хүнүүд һүүлдэ интернедээр хараха арга боломжотой байха ха юм. Мүнөө интернет соо олдошогүй хоморой ном уншахаар, шухаг дамжуулга харахаар болонхой саг ерээд байна. Сагай эрилтээр алхамшье хожомдонгүй алхалха ёһотойбди. 2010 ондо Улаан-Баатарта Сүхэ-Баатар жанжинай талмай дээрэ олон зонтой хөөрэлдөө үүсхэжэ, халха, дүрбэд, буряад, захачин болон олон ондоо үндэстэнөөр танилсаабди. Буряадуудай һайндэр һонирхожо, Монгол ороной хаа-хаанагүй нютагһаа үхибүүдээ дахуулан ерээд, үдэшын гала-концерт хүлеэжэ һуухадань, ямар һонюуша, дуу хүгжэмдэ дуратай арад зон гээшэб гэжэ гайхаа бэлэйб. Анхан хори буряадуудай дуунай һайндэр гэжэ эхилһэн «Алтаргана» наадан мүнөө бүхы буряадуудай һайндэр болоод байна, харин хожомоо монгол туургата бүхы арадуудай һайндэр боложо, үргэдэхэ бэзэ гэһэн бодол һанаанда ороо һэн.

Арбадахи «Алтарганада» буряад шатарай мүрысөөн, һэеы ба модон гэр харалга, арадай дуунай мүрысөөндэ таби наһанһаа дээшэ наһатай хүнүүд хабаадаха гэһэн номинацинууд нэмээгдэбэ. «Алтаргана» наадан тухай нэгэ-хэды дурсалгануудаа «Буряад үнэн» уншагшадтай хубаалдахаяа һананаб.

Агын тойрогой Могойтын районой һэеы гэр Агада (2002 он), Чойбалсанда (2004 он), Улаан-Үдэдэ (2006 он), Эрхүүдэ (2008 он), Улаан-Баатарта (2010 он) илажа гараһан гээшэ. Улаан-Баатарта зорюута ошожо, тэдэнэй һэеы гэр һонирхон хараа бэлэйб. Һэеы гэр соо анхан сагта ямар гуримтайгаар бараагаа табидаг байгааб, тон тиимэ гуримаар табяатай: эрэ хүнэй талада эмээл хадагалдаг үхэг, үшөө дээшээ ханзанууд, томонууд соонь – дэгэлнүүд, багаханууд соонь – малгайнууд хадагалагдадаг байна. Эрэ хүнэй талада номо, һурша, морин хуур ханада үлгөөтэй. Үбэлэй үдэшын утада гэрэй эзэн морин хуур дээрэ наададаг байгаа гээд, гуламтын эзэн Владимир Рабданович Рабданов намда хөөрэжэ үгэбэ. Гунгарбаа соо бурхан тахяатай. Эхэнэр хүнэй талада гоёор шэмэглэгдэһэн дэрэ хүнүүдэй анхарал татана. Гуламтын эзэн эхэнэр Бальжима Мункожаргаловна Чимитова һонин юумэ намда хөөрэбэ:

 «Элинсэг хулинсагнай басаган үриеэ хадамда үгэхэдөө, басаганай заһал бэлдэхэдээ дэрэ оёжо үгэдэг заншалтай байһан юм. Хоёр залуушуулай айл болоходо, дэрэ нэгэдэбэ гэжэ хэлсэдэг. Дэрын нюурые гоёоходоо, угалза бүхэниинь удхатай: утаһанай шара үнгэ – шажанай, улаан үнгэ – галай, хүхэ – тэнгэриин, ягаан, ногоон үнгэ – хоёр залуугай айл боложо түбхинэжэ, эбтэй эетэй ажаһуухын бэлгэ тэмдэг гээшэ. Юһэн мүнгэн тоборюулгануудынь үнэр баян, бата бэхи байха гэһэн удхатай юм». Мэдэхэгүй юумэеэ мэдэхэ болоод, могойтынхид илахал ёһоороо иладаг юм ха даа гэжэ тобшолол хээ бэлэйб. Эрхүүдэ, Улаан-Баатарта болоһон «Алтарганада» арадай дуунуудые залуушуул аятай зохидоор дуулана. Тиигэбэшье дуунайнгаа аялга, нугалбариие гаргаха арга маяг дуталдана гээшэ гү гэжэ һанахаар. Дуулдаагүй хоморой урданай дуун зэдэлшэнэ аабы гэхэдэ, үгы байгаа. «Алтарганаһаа» «Алтарганада» үнөөхил нэгэл дууладаг дуунуудаа асарнат, үбгэд хүгшэдһөө урданай дуунуудые һуража абагты, бэдэрэлгэ хэгты гэжэ жюриин түрүүлэгшэ Синдэр тобшолол хэхэдээ хэлээ һэн. Зүб лэ даа, урданай дуунуудые шэнжэлхэ, бэдэрхэ ёһотойбди.

Энэ талаар Саян, Эржена Жамбаловтанай дуһал дуһалаар суглуулжа, буулгажа, «Зүүн буряадуудай зуун дуун», «Баруун буряадуудай зуун дуун» гэһэн дискэнүүд олон хүнүүдэй шэхэнэй шэмэг боложо гараад байна. Энэ ажалынь арадай дуунда дуратайшуулда туһаламжа, буряад арадай соёл урлагта сэгнэшэгүй ехэ баялиг болоно. «Алтаргана» нааданда үльгэр түүрээлгын мүрысөөн оруулагдаһаниинь ехэ дэмбэрэлтэй.Үльгэр түүрээхэдэ тэнгэриин бурхадууд буужа шагнаха дуратай юм гээд урдань хэлсэдэг байһан. Нэгэл дахин Яруунада үльгэр түүрээхые соносоо бэлэйб, тэрэ гэһээр үльгэр, домог уншаха дуратай болооб, арадай аман үгын абдарһаа уудалан уншахада, шагнахада, зүрхэ сэдьхэлдэ ямар һайхан һанал, бодол, баяр, гуниг, уярал түрүүлэн жэгнэн байдаг гээшэб.

Буряад арадтамнай үльгэршэд дороһоо ургажа байна, эдэ хэд бэ гэхэдэ: Бата Шойнжонов, Баярта Шоёнов (Хэжэнгэ), Валерий Жалсанов (Захаамин), Алдар Добчинов (Агын тойрог), Баир Цыденов (Оронго), Даши Баторов (Аха), суута үльгэршэн Рыгзэн Эрдынеевэй тоонто нютагта байгуулагдаһан үхибүүдэй «Лаадуухай» гэжэ аман зохёолой бүлгэмэй гэшүүд болон бусад. Үнгэрһэн арбан найман жэл соо «Алтаргана» наадамнай дали жэгүүр нэмэжэ, удха шанарынь улам баяжажа, уг зорилгонь бүри ехээр хүгжэжэ, һүр һүлдэнь үргэн дэлисэтэйгээр дэбжэжэ байна. Зунай зулгы һайхан сагта Агын тойрогой түб стадионой зүлгэ ногоон дээрэ июлиин 21-дэ «Алтаргана-2012» Уласхоорондын наадан сэнхир номин тугаа намилзуулан эхилжэ, дүрбэн зүг найман зубхисһаа айлшадаа угтан абахань гээшэ.

Агын тойрогой гулваа Согто Бальжинимаевич Мажиев «Алтаргана-2012» нааданай эмхидхэлэй хорооной суглаан дээрэ иигэжэ хэлээ: «Олон үндэстэниие багтааһан России Эхэ оронойнгоо алишье нютагһаа, хото городуудһаа, ондоошье гүрэнүүдһээ айлшадые хүндэтэйгөөр угтан абахабди. Манай «Алтаргана-2012» Уласхоорондын наадан олон арадуудай эб найрамдалай, эб нүхэсэлэй ба эб нэгэдэлэй һүр һүлдэ болохо гэжэ этигэл дүүрэн хэлэхэ байнаб».

Агада болохоёо байһан «Алтаргана» наадандаа хүхюун дорюун уулзажа, һайндэрөө һайханаар бүтээе!

Намжилма БАЛЬЖИНИМАЕВА.

Энэ толилолго 2012 оной майн 24-дэ Буряад Үнэндэ нара хараһан.